L 17/84
LV
Eiropas Savienības Oficiālais Vēstnesis
19.1.2023.
KOMISIJAS ĪSTENOŠANAS REGULA (ES) 2023/131 (2023. gada 18. janvāris), ar kuru groza Īstenošanas regulu (ES) 2019/1259, ar ko nosaka galīgo antidempinga maksājumu Ķīnas Tautas Republikas un Taizemes izcelsmes no kaļamā čuguna un čuguna ar lodveida grafītu izgatavotu lietu vītņotu caurulēm paredzētu savienotājelementu importam, un pakļauj uzraudzībai Ķīnas Tautas Republikas izcelsmes lietu caurulēm paredzētu savienotājelementu importu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 14. panta 1. punktu,
ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (2), un jo īpaši tās 56. panta 5. punktu,
tā kā:
(1)
Ar Komisijas Īstenošanas regulu (ES) 2019/1259 (3) Eiropas Komisija noteica galīgos antidempinga maksājumus Ķīnas Tautas Republikas (“ĶTR”) un Taizemes izcelsmes no kaļamā čuguna un čuguna ar lodveida grafītu izgatavotu lietu vītņotu caurulēm paredzētu savienotājelementu (“attiecīgais ražojums”) importam (izņemot kompresijas savienotājelementu galveno sastāvdaļu, kam izmanto ISO DIN 13 metriskās vītnes, un kaļamās dzelzs vītņotu cirkulāro savienojumu kārbu bez vāka).
(2)
Galvenie attiecīgā ražojuma ražošanā izmantotie izejresursi ir metāllūžņi, kokss/elektroenerģija/gāze, smiltis (formēšanai) un cinks (galvanizācijai).
Pirmais solis ražošanas procesā ir metāllūžņu kausēšana.
Tam seko formēšana un dažādu lietņu liešana, kuri pēc tam tiek sadalīti atsevišķos gabalos.
Ražojumi tiek ilgstoši atkvēlināti, lai nodrošinātu, ka tie ir pietiekami kaļami, tā ka tos var izmantot, piemēram, tad, kad ir nepieciešams, lai tie būtu izturīgi pret triecieniem, vibrāciju un strauju temperatūras maiņu.
Pēc tam savienotājelementus var galvanizēt.
Tad seko ražošanas noslēguma posmi, ieskaitot vītņu iegriešanu un cita veida apstrādi griežot.
(3)
Saskaņā ar Īstenošanas regulu (ES) 2019/1259 uz Ķīnas ražotāju eksportētāju Jinan Meide Casting Co., Ltd (“Jinan Meide”), Taric (4) papildu kods B336, attiecas antidempinga pasākumi, kas noteikti ar Īstenošanas regulu (ES) 2019/1259.
(4)
Savienības līdzīgā ražojuma ražošanas nozare 2021. un 2022. gadā informēja Komisiju, ka Ķīnas Tautas Republikā iedibināts uzņēmums Meide Group Co., Ltd.
(“Meide grupa”) iegādājies Polijā esošu līdzīgā ražojuma ražotāju Odlewnia Zawiercie S.A.
(1) OV L 176, 30.6.2016., 21. lpp. (2) OV L 269, 10.10.2013., 1. lpp.
(3) Komisijas Īstenošanas regula (ES) 2019/1259 (2019. gada 24. jūlijs), ar ko pēc termiņbeigu pārskatīšanas, kura veikta, ievērojot Eiropas Parlamenta un Padomes Regulas (ES) 2016/1036 11. panta 2. punktu, nosaka galīgo antidempinga maksājumu Ķīnas Tautas Republikas un Taizemes izcelsmes no kaļamā čuguna un čuguna ar lodveida grafītu izgatavotu lietu vītņotu caurulēm paredzētu savienotājelementu importam (OV L 197, 25.7.2019., 2. lpp.).
(4) Eiropas Savienības integrētais muitas tarifs.